
Podporná terapia zameraná na reguláciu mozgovej aktivity
EEG Biofeedback (neurofeedback) je neinvazívna terapeutická metóda, ktorá využíva princíp biologickej spätnej väzby na podporu regulácie mozgovej aktivity. Prostredníctvom opakovaného tréningu sa dieťa učí efektívnejšie regulovať procesy súvisiace najmä s pozornosťou, sústredením, pracovnou pamäťou, sebareguláciou a emočnou reguláciou.
Ako EEG Biofeedback funguje?
Počas tréningu sa pomocou snímacích elektród umiestnených na povrchu hlavy zaznamenáva elektrická aktivita mozgu (EEG). Dieťa prostredníctvom počítačovej hry dostáva okamžitú spätnú väzbu o svojej mozgovej aktivite a učí sa ju postupne ovplyvňovať. Elektródy mozgovú aktivitu iba snímajú – do organizmu nevysielajú elektrický prúd. Tréning je preto neinvazívny a bezbolestný.
Pre koho je EEG Biofeedback vhodný?
V Centre poradenstva a prevencie sa EEG Biofeedback využíva ako podporná terapia u detí a dospievajúcich pri ťažkostiach s pozornosťou a koncentráciou, impulzivitou a sebareguláciou, oslabení exekutívnych funkcií, vývinových poruchách učenia a reči, poruchách spánku, tikových prejavoch a balbuties (zajakavosti), ako aj pri emočných a behaviorálnych ťažkostiach.
Vhodnosť terapie sa posudzuje individuálne s ohľadom na aktuálne potreby, fungovanie a zdravotný stav dieťaťa.
Ako terapia prebieha?
Pred zaradením do EEG Biofeedback terapie je potrebné absolvovanie odborného neurologického vyšetrenia. Na základe jeho výsledkov a odbornej konzultácie psychológ posúdi vhodnosť terapie a stanoví jej individuálne zameranie podľa aktuálnych potrieb a fungovania dieťaťa.
[bookmark: _GoBack]Jedno tréningové stretnutie trvá približne 30–45 minút. Počet tréningov sa stanovuje individuálne podľa potrieb dieťaťa a cieľov terapie. Dôležitou súčasťou procesu je pravidelnosť tréningov.
EEG Biofeedback je súčasťou komplexnej odbornej starostlivosti a nenahrádza psychologickú, špeciálnopedagogickú ani zdravotnú starostlivosť.
Máte otázky alebo zvažujete EEG Biofeedback pre svoje dieťa? 
Kontaktujte Centrum poradenstva a prevencie. Radi Vám poskytneme bližšie informácie a posúdime vhodnosť tejto formy terapie pre Vaše dieťa. Kontakt: Mgr. Eva Kokindová;   046/5199514; @ kokindova@cpp-pd.sk

